**Приложение № 16**

**РЪКОВОДСТВО**

**ЗА ИЗГОТВЯНЕ НА СТРАТЕГИЯ ЗА ВОДЕНО ОТ ОБЩНОСТИТЕ МЕСТНО РАЗВИТИЕ (ВОМР) ПО ПРОЦЕДУРА ЧРЕЗ ПОДБОР НА ПРОЕКТИ BG14MFPR001-3.002 „ИЗПЪЛНЕНИЕ НА СТРАТЕГИИ ЗА ВОДЕНО ОТ ОБЩНОСТИТЕ МЕСТНО РАЗВИТИЕ“ ПО ПРОГРАМАТА ЗА МОРСКО ДЕЛО, РИБАРСТВО И АКВАКУЛТУРИ 2021-2027 (ПМДРА)**

Настоящото ръководство е разработено с цел да улесни и подпомогне кандидатите по процедура чрез подбор на проекти BG14MFPR001-3.002 „Изпълнение на стратегии за Водено от общностите местно развитие“ във връзка с изготвянето на стратегия за Водено от общностите местно развитие

Указанията са съобразени с:

* Регламент (ЕС) № 2021/1060 на Европейския парламент и Съвета за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция“, фонд „Вътрешна сигурност“ и Инструмента за финансова подкрепа за управлението на границите и визовата политика;
* Регламент (ЕС) 2021/1139 на Европейския парламент и на Съвета от 7 юли 2021 година за създаване на Европейския фонд за морско дело, рибарство и аквакултури;
* Закона за управление на средствата от Европейските фондове при споделено управление;
* Програмата за морско дело, рибарство и аквакултури 2021-2027;

Изготвянето на целесъобразни стратегии за ВОМР и последващото им изпълнение е предпоставка за увеличаване на екологичната, социалната и икономическата устойчивост на рибарските територии, зависими от риболова и аквакултурите, гарантиране на оптимална добавена стойност и осигуряване на подкрепа на местните икономики. Чрез прилагане на стратегиите за ВОМР се очаква запазване и развитие на икономическите, човешките, социалните и културните ценности (вкл. природно и подводно наследство), опазване на околната среда и оползотворяване на възможностите на местните общности, диверсификация, добавяне на стойност и насърчаване на иновациите на всички етапи от веригата за доставка на продукти от риболов и аквакултури и др.

За изготвянето на стратегия за ВОМР кандидатите следва да използват образец, който е част от Условията за кандидатстване по процедура чрез подбор на проекти BG14MFPR001-3.002 „Изпълнение на стратегии за Водено от общностите местно развитие“. Изготвената стратегия се прилага към формуляра за кандидатстване.

Максималният размер на допустимата безвъзмездна финансова помощ за една стратегия за ВОМР, съфинансирана от Европейския фонд за морско дело, рибарство и аквакултури (ЕФМДРА), е следната:

- За Местна инициативна рибарска група (МИРГ), съставена от две общини – до 2 933 700 лв., от които до 25 % за текущи разходи и популяризиране, които са обект на отделна процедура за подбор на проектни предложения;

- За МИРГ, съставена от три и повече общини – до 3 911 600 лв., от които до 25 % за текущи разходи и популяризиране, които са обект на отделна процедура за подбор на проектни предложения.

Споразумението за изпълнение на стратегия за ВОМР се сключва на стойност до 70 % от одобрения бюджет на безвъзмездната финансова помощ за проекти (за видовете дейности) в изпълнение на стратегията за ВОМР. Тези МИРГ, които в период от 36 месеца от сключване на споразумението ангажират горепосочения финансов ресурс и изпълнят заложените в стратегията междинни цели на индикаторите, Ръководителят на УО на ПМДРА сключва с тях допълнително споразумение за останалите 30 на сто от одобрения размер на безвъзмездната финансова помощ за проекти в изпълнение на стратегията за ВОМР. Индикаторите в стратегията се измерват на база на индикаторите, постигнати в изпълнените проекти по съответната стратегия. Ангажираният финансов ресурс се измерва чрез стойността на сключените административни договори за предоставяне на БФП с бенефициенти по стратегията.

Стратегията се състои от четиринадесет глави и се изготвя с шрифт Times New Roman 12, междуредие - 1,15.

**В глава I. „Описание на рибарската територия“ се попълва следната информация:**

В т. 1.1. се предоставят данни за общини и населени места от рибарската територия в рамките на до 15 хил. символа, като се посочва списък на общините, списък на населените места, демографски, социални и екологични показатели. Тази информация следва да отличи характерните особености на територията.

В т.1.2. се предоставя карта и граници на рибарската територия. Кандидатите следва да дадат обосновка за формирането на МИРГ на конкретната територия с необходимите доказателства – поради какви фактори територията има необходимостта за прилагането на стратегия за местно развитие, как местната общност изявява желание за местно развитие чрез подхода ВОМР. Допустимо е прилагането на протоколи от проведени срещи, снимков материал, публикации в медиите, интервюта и др. Информацията в това поле е до 20 хил. символа.

В т. 1.3. кандидатите следва подробно да опишат традиционните дейности в рибарството и доказателства за традиционния поминък, свързан него през последните 20 години, включително и заетостта на населението на територията в областта на рибарството. Предоставят се официални икономически и исторически факти и данни. Информацията в това поле е до 20 хил. символа.

В т. 1.4. кандидатите подробно се описват дейностите в сектори от устойчивата синя икономика[[1]](#footnote-1) на територията на МИРГ и локацията им на ниво общини. Информацията в това поле е до 20 хил. символа. Дейностите, които се описват в тази секция следва да се извършват на територията към момента на подаването на стратегията с формуляра за кандидатстване.

В т. 1.5. кандидатите описват организационна структура (схема) и механизъм на вземане на решения на МИРГ. Посочват се предприети действия за привличане на съответните партньори във връзка с подготовката на стратегията и ролята на тези партньори в изпълнението, мониторинга и оценката на стратегията. Описва се процесът на участие на местните общности в разработването на стратегията - проведени срещи, семинари, конференции, обучения, обществени обсъждания с местната общност. Предоставя се информация за капацитета на местната инициативна рибарска група да изпълни стратегията за ВОМР с доказателства, ако е приложимо. Информацията в това поле е до 20 хил. символа.

В т. 1.6. кандидатите предоставят информация за екипа, който ще изпълнява стратегията. Описват се изискванията за образование, управленски и/или професионален опит за изпълнителен директор на МИРГ и експерти на МИРГ.

Изпълнителният директор се наема на трудов договор. Изпълнителният директор трябва да притежава:

1. Завършено висше образование;

2. Общ професионален опит – минимум 5 години в прилагане на европейски проекти;

3. Управленски опит – минимум 1 година;

4. Опит в разработване, изпълнение, мониторинг, контрол и/или реализиране на най-малко два проекта, финансирани със средства от ЕС;

Минимум един експерт към МИРГ следва да бъде нает на трудов договор към МИРГ.

Експертите към МИРГ трябва да притежават:

1. Завършено висше образование;

2. Общ професионален опит - минимум 1 година в прилагане на европейски проекти;

3. Опит в разработване, изпълнение, мониторинг, контрол и/или реализиране на най-малко един проект, финансиран със средства от ЕС.

Посочва се наличие на офис и неговото техническо обезпечаване за работата. Информацията в това поле е до 20 хил. символа.

**В глава II. „Анализи, свързани с прилагането на ВОМР на територията на МИРГ, SWOT анализ и изведени нужди, потенциал за развитие на рибарската територия“ се попълва следната информация:**

Преди попълването на информация във формуляра на стратегията, местната инициативна рибарска група следва да дефинира определени параметри, определящи спецификата на конкретната рибарска територия, която МИРГ обхваща на база на анализите и проведените срещи с представителите на местната общност.

В т. 2.1. се описват ситуацията на територията на МИРГ към момента на кандидатстване. Подробно се излагат предизвикателства, научени уроци и предприети до настоящия момент мерки, свързани с развитието на територията, които са актуални към момента на кандидатстване на територията на МИРГ. Посочената информация е ключова за попълването на данните в тази глава и тя се използва за извеждане на елементите на SWOT анализа и на нуждите. Поради това информацията в тази глава е взаимосвързана. Информацията в това поле е до 15 хил. символа.

В т. 2.2. се извършва анализ на заинтересованите страни на територията на МИРГ, като описват всички заинтересовани страни за местното развитие на територията на МИРГ и се описва/изброява каква част от тях ще бъдат представени в стратегията и какъв ще бъде приносът на всяка една от тях за развитието на рибарския район. Изброяват се заинтересованите страни на територията на МИРГ и какви са техните потребности (проведени консултации, протоколи от срещи между заинтересованите страни и др.). Информацията в това поле е до 15 хил. символа.

В т. 2.3. се извършва SWOT анализ и на негова база се посочват изведените потребности. В таблица се посочват силните страни (до 10 хил. символа), слабите страни (до 10 хил. символа), възможности (до 10 хил. символа) и заплахи (до 10 хил. символа).

SWOT анализът е съкращение, зад което стоят следните елементи на вътрешната и външна среда на територията на МИРГ:

* Силни страни (Strengths) – елемент на вътрешната среда, характеризиращ територията. Силните страни са всичко, което може да формира конкурентно предимство за територията.;
* Слаби страни (Weaknesses) – елемент на вътрешната среда, характеризиращ територията. Слабите страни са тези, които спират територията да се развива;
* Възможности (Opportunities) – елемент на външната среда, влияещ на територията. Това са тези фактори, които са от помощ за положително развитие на рибарската територия. Това са шансовете, които възникват извън територията (външни фактори), но могат да помогнат за развитието й;
* Заплахи (Threats) – елемент на външната среда, влияещ на територията. Това са всички външни фактори, които могат да повлияят негативно (пречки) на развитието на територията на МИРГ.

SWOT анализът е ключов инструмент за разбиране на рибарската територия и вземане на правилни решения за нейното развитие. На базата на този анализ се извършва стратегическото планиране за развитието на територията на МИРГ. Елементите от SWOT анализа се извеждат от информацията от т. 2.1.

SWOT анализът помага за определяне на нуждите на сектора и помага за избор на приоритети и конкретни цели.

Потребностите се определят въз основа на SWOT анализа и са общи описания на това, какво МИРГ трябва да направят/подкрепят през предстоящия програмен период, за да подобрят своята територия.

Изведените потребности са основна част от логиката на интервенцията, тъй като предложените видове дейности в глава 4 са предназначени да отговорят на тези нужди.

В последната част на таблицата се посочват установените потребности въз основа на SWOT анализа в съответствие с 29 и чл. 30 от Регламент (ЕС) 2021/1060 и Програмата за морско дело, рибарство и аквакултури 2021-2027. Потребностите се извеждат на база на елементите на SWOT анализа, при комбинация на елемент на външната и вътрешната среда. Информацията в това поле е до 10 хил. символа.

**В глава III. „Цели на стратегията“ се попълва следната информация:**

В т. 3.1 се описват целите на стратегията и се посочват приоритетите за развитие на територията. Информацията в това поле е до 15 хил. символа.

В т. 3.2 се описва по какъв начин стратегията за ВОМР ще допринеса за постигане на хоризонталните политики на Европейския съюз - Възстановяване и устойчивост; Зелен преход; Цифров преход; Засилване на иновации за конкурентоспособност и устойчивост; Оптимална добавена стойност и прилагане на механизми за привличане на публична подкрепа; Декарбонизация; Инвестиции в синя икономика. Информацията в това поле е до 15 хил. символа.

**В глава IV. „Списък на видовете дейности и на техния очакван принос към целите на стратегията, на подхода ВОМР съгласно ПМДРА и политиките на ЕС“ се попълва следната информация:**

В тази глава в рамките на 30 хил. символа се посочват видовете дейности и техния очакван принос към целите на стратегията, на подхода ВОМР съгласно ПМДРА. Кандидатите следва да включат в стратегията до 5 вида дейности. Посочва се какви операции (дейности) включва всеки вид дейност. Посочват се критериите за подбор на проектни предложения и документите, с които се доказват тези критерии. Предоставя се информация за интензитета на помощта на всеки вид дейност в съответствие с разпоредбите на Регламент (ЕС) 2021/1139. Определят се индикаторите, които ще се следят при изпълнението на стратегията.

Попълва се информация за териториалното разпределение в рамките на територията и очакваното въздействие при изпълнение на видовете дейности в дългосрочен план.

**В глава V. „Подробно описание на уредбата за управление на МИРГ, методологията за оценка на проектните предложения по стратегията за ВОМР на МИРГ“ се попълва следната информация:**

В текстовото поле по тази глава, в рамките на до 20 хил. символа подробно се описват уредбата за управление, методологията за оценка и класиране на проектните предложения по стратегията за ВОМР на МИРГ, която ще се прилага. Информацията следва да демонстрира капацитета на местната инициативна група да изпълни стратегията и средствата за изпълнението й, вкл. и привлечени частни инвестиции.

**В глава VI. „Обосновка как видовете дейности на стратегията допринасят за посрещане на изведените потребности от SWOT анализа“ се попълва следната информация:**

В текстовото поле по тази глава, в рамките на до 20 хил. символа се посочва как видовете дейности по стратегията ще допринесат за посрещане на изведените потребности от SWOT анализа. Предоставя се обосновка на всеки вид дейност, обясняваща защо и как МИРГ ще насочи подкрепа към идентифицираните нужди, като покажат ясна връзка между SWOT и идентифицираните нужди. Обосновката следва ясен път от SWOT и анализа на нуждите до стратегията и избора на видовете дейности. Описва се подробно и с кои елементи посочените в стратегията видове дейности отговарят на потребностите на територията на МИРГ. Описва се как постигането на целите на вида дейност допринасят за удовлетворение на нуждите.



Фигура 1 Логика на интервенциите

**В глава VII. „Финансов план на стратегията“ се попълва следната информация:**

В текстовото поле по тази глава, в рамките на до 6 хил. символа се предоставя финансова обосновка на бюджета на стратегията, както и обосновка за разходването на средствата по видове дейности и по години.

Попълват се и две таблици.

В **Таблица А** – *Финансов план по видове дейности (в лева) по години.* Попълват се изведените потребности и видовете дейности от стратегията за ВОМР, които ги посрещат. Посочва се бюджетът за всеки вид дейност в лв. безвъзмездна финансова помощ, приносът от ЕС (70%) в лв., национален принос (30%) в лв., частен принос и финансово разпределение на средствата (за сключени договори) по видовете дейности на стратегията по години в лв. БФП за годините на изпълнение. Общата стойност на годишното разпределение трябва да е равна на стойността в колона 3. В последния ред на таблицата се сумира общата стойност на бюджета на стратегията – планираните видове дейности и текущите разходи и популяризиране.

За определянето на интензитета на помощта по видовете дейности и в зависимост от вида кандидата се прилагат правилата на чл. 41 и приложение III[[2]](#footnote-2) от Регламент (ЕС) 2021/1139.

В **Таблица Б** – *Индикатори по видове дейности* сеописват изведените индикатори за всеки вид дейност по стратегията за ВОМР– индикатори за изпълнение (планиран брой сключени договори в края на периода на изпълнение на стратегията) и индикатори за резултат (които са тези, определени в Програмата за морско дело, рибарство и аквакултури 2021-2027, и такива, които са специфични за територията на МИРГ и характеризират особеностите на територията). Индикаторите за резултат, посочени в ПМДРА за прилагане на подхода ВОМР, са задължителни за стратегията.

Решаващ компонент на една ефективна система за мониторинг и оценка е набор от индикатори, които могат да се използват за наблюдение на резултатите и изпълнението и за оценка на ефективността, ефикасността и въздействието на интервенциите.


Индикаторите за изпълнение имат за цел да измерват прекия резултат, произведен с подкрепата на стратегията за ВОМР - „брой сключени договори“. В стратегията се определят целевата стойност за броя на сключените договори за всеки вид дейност в стратегията.

Индикаторите за резултат са предварително определен набор от индикатори. Те имат за цел да покажат общия ефект от прилагането на стратегията.

Специфичните индикатори за територията се определят на местно ниво и те не са задължителни. Целта на специфичните индикатори е да онагледят промяната на характерни за конкретната територия показатели, които не могат да бъдат отразени със задължителните индикатори от ПМДРА.

Изпълнението на индикаторите на ниво проект се отчита след изпълнение на съответната дейност, заложена във формуляра за кандидатстване при подаване на окончателното искане за плащане от страна на бенефициента. Изпълнението на индикаторите на ниво стратегия се отчита междинно след изтичане на 36 месеца от подписването на споразумението за изпълнение на стратегия за ВОМР и окончателно при изтичане на срока за изпълнение на стратегията за ВОМР.

При определяне на индикаторите за резултат МИРГ може да използва проучвания, статистика или опит от изминали програмни периоди. След извършване на реалистичен анализ на данните и предвид избраните видове дейности МИРГ следва да заложи реалистична стойност на индикаторите за изпълнение.



Фигура 2 Извеждане на индикатори

В стратегията на МИРГ задължително се включват следните индикатори за резултат.

* CR 06 - Създадени работни места (брой лица) – означава наемане на персонал при еквивалент на пълно работно време, във връзка с инвестицията по стратегията за ВОМР. За изчисляване на целевата стойност на индикатора МИРГ следва да вземе предвид средния брой на проектите, които могат да се реализират по съответните видове дейности от стратегията със заделения за тях бюджет.

Базовата стойност на индикатора, която трябва да се заложи в стратегията, е нула. Целевата стойност се определя от очаквания брой работни места, които ще се разкрият от финансирането на проекти чрез стратегията и не може да бъде по малка от 15 работни места на пълен работен ден за стратегия.

Отчитането на индикатора:

Пълен работен ден = 1 човек;

Непълен работен ден = 0,5 души;

Сезонен или нередовен = 0,3 души;

* CR 07 - Запазени работни места (брой лица) – означава задържане на персонал при еквивалент на пълно работно време. Индикаторът включва само работни места, които биха били загубени без операцията по стратегията за ВОМР. За изчисляване на целевата стойност на индикатора МИРГ следва да вземе предвид средния брой на проектите, които могат да се реализират по съответните видове дейности от стратегията със заделения за тях бюджет. Запазените работни места се разглеждат на ниво бенефициент.

Базовата стойност на индикатора, която трябва да се заложи в стратегията е нула.

Целевата стойност не може да бъде по малка от 23 работни места на пълен работен ден за стратегия.

Отчитането на индикатора:

Пълен работен ден = 1 човек;

Непълен работен ден = 0,5 души;

Сезонен или нередовен = 0,3 души;

* CR 08 – Лица, които се ползват от режима (облагодетелствани лица), (брой лица) – означава лица, които се възползват пряко от дейност с подкрепата на стратегията по ВОМР, например обучение, инсталиране на ново оборудване, предоставяне на подобрени услуги. При определяне на целевата стойност на индикатора следва да се има предвид, че съгласно ПМДРА, на територията на МИРГ трябва да проведат минимум 6 обучения за местни лидери (членове на екипа на МИРГ и членове на управителните органи на МИРГ) за периода на прилагане на стратегията за ВОМР. Във всяко обучение следва да бъдат включени 20 души.

Базовата стойност на индикатора, която трябва да се заложи в стратегията, е нула. Целевата стойност не може да бъде по малка от 120 броя лица за стратегия .

Трябва да се докладват само лица, които са се възползвали пряко, така че броят на лицата, отчетени в индикатора, да не бъде преувеличено докладван или нереален.

Пример: При отчитане на индикатора се вземат предвид само хора, участващи активно в курс на обучение, а не техни колеги, които не присъстват, въпреки че имат косвена полза, или само конкретни потребители на местна услуга, а не общината като цяло (няколко хиляди души).

* CR 11 - Субекти, допринасящи за социалната устойчивост (брой субекти) – означава брой субекти, които допринасят за благосъстояние и справедлив стандарт на живот с подкрепата на стратегията за ВОМР. При определяне на целевата стойност на индикатора следва да се има предвид, че съгласно ПМДРА, под егидата на МИРГ трябва да бъдат създадени 1 кооперация/кооператив на рибари и 1 женски клуб в рибарските общности.

Базовата стойност на индикатора, която трябва да се заложи в стратегията, е нула. Целевата стойност не може да бъде по малка от 2 за стратегия.

* CR 13 - Дейности за сътрудничество между заинтересованите страни (брой действия) – означава брой изпълнени нови дейности за устойчиво сътрудничество, които включват повече от един партньор/организация/институция, подкрепени по стратегията за ВОМР. Сътрудничеството трябва да включва устойчив резултат като споразумение, инициатива, съвместен бизнес, проект, продукт, иновация, меморандум за разбирателство, процес на консултации, съвместно обучение. Сътрудничеството по стратегия за ВОМР може да включва всички видове партньори - рибари, изследователи, местни власти, предприятия, НПО и др. Един проект, който се изпълнява на територията, може да осигури повече от една дейност по сътрудничество.

При определяне на целевата стойност на индикатора следва да се има предвид, че съгласно ПМДРА, чрез стратегията на всяка МИРГ трябва да се изпълнят поне два проекта, съдържащи дейности по сътрудничество за периода на прилагане на стратегията.

Базовата стойност на индикатора, която трябва да се заложи в стратегията, е нула.

Детайлните правила за характера изчислението и отчитането на Индикаторите за резултат по всеки вид дейност на ПМДРА са дефинирани в точки 3.3.1 и 3.3.2 на документ „Рамка за мониторинг и оценка“, изготвени от FAMENET (Мрежа за мониторинг, оценка и местна подкрепа в областта на рибарството и аквакултурите) помощно звено към Европейската комисия, които кандидатите могат да прочетат тук: <https://oceans-and-fisheries.ec.europa.eu/system/files/2023-10/Working-paper-EMFAF-MEF-2021-2027_en.pdf>

**В глава VIII. Обосновка на избраните индикатори за изпълнение и индикатори за резултат по стратегията, и индикатори, специфични за територията, се попълва следната информация:**

В тази глава кандидатите трябва да опишат и обосноват избраните индикатори за изпълнение и индикатори за резултат по стратегията, вкл. и индикаторите, специфични за територията.

Индикаторите трябва да са измерими, целеви и ясни. В главата се описва и начинът на формиране на крайните стойности, както и методика за извеждане и изчисление. Методиката следва да е базирана на реално планираните видове дейности, на основание на проучвания, статистика или опит от програмни периоди - 2007-2013 г. и 2014-2020 г. Главата следва да съдържа логическо описание на начина на извеждане на крайните стойности. Информацията в това поле е до 20 хил. символа.

**В глава IX. „Опит в рамките на обособената рибарска територия в изпълнението на стратегии по подходите „отдолу-нагоре“ и подхода ВОМР, трансгранично сътрудничество и други механизми за териториално развитие през програмни периоди 2007-2013 г. и 2014-2020 г.“ се попълва следната информация:**

В текстовото поле по тази глава, в рамките на до 15 хил. символа кандидатите следва да опишат опита в рамките на обособената рибарска територия в изпълнението на стратегии по подхода ВОМР, трансгранично сътрудничество и други механизми за териториално развитие през програмни периоди 2007-2013 г. и 2014-2020 г., включително и научени уроци.

**В глава X „Планирани дейности за сътрудничество на МИРГ“ се попълва следната информация:**

В текстовото поле по тази глава, в рамките на до 15 хил. символа кандидатите описват планирани дейности за сътрудничество на МИРГ за осъществяване на връзки и сътрудничество между сектори и структури в рибарската територия, и между местната власт, и секторите на частния бизнес. Описват се и планирани дейности за сътрудничество на МИРГ за осъществяване на връзки и сътрудничество между териториите на отделните МИРГ. Съгласно ПМДРА, МИРГ трябва да изпълни поне два проекта, съдържащи дейности по сътрудничество, за периода на прилагане на стратегията.

**В глава XI. „Подробно описание на плана за оценка и мониторинг на стратегията за ВОМР“ се попълва следната информация:**

В текстовото поле по тази глава, в рамките на до 15 хил. символа, кандидатите следва да направят подробно описание на всички планирани оценки на стратегията, техните етапи и времеви хоризонт. На всяка стратегия следва да се извърши поне една оценка на изпълнението от оценител, независим от МИРГ, УО или членуващите общини.

**В глава XII. „Популяризиране на стратегията на МИРГ - дейности по видимост, прозрачност и комуникация“ се попълва следната информация:**

В текстовото поле по тази глава, в рамките на до 6 хил. символа, кандидатите посочват всички предвидени дейности по видимост, прозрачност и комуникация, чрез които ще се популяризира стратегията в периода на нейното изпълнение – цели, целеви аудитории, комуникационни канали, дейности по комуникация и индикатори за изпълнението им, планиран бюджет и мониторинг и оценка на изпълняваните дейности. Следва да бъде предвидена оценка на изпълнението на дейностите по видимост, прозрачност и комуникация на стратегията, която може да бъде част от плана за оценка в глава XI.

**В глава XIII. „Съответствие на стратегията за ВОМР с хоризонталните политики на ЕС по отношение на действията за гарантиране на равенство, приобщаване и недискриминация“ се попълва следната информация:**

В текстовото поле по тази глава, в рамките на до 10 хил. символа кандидатите подробно описват по какъв начин избраните видове дейности по стратегията за ВОМР ще допринесат за постигането на хоризонталните политики на ЕС (заложени в чл. 9 на Регламент (ЕС) 2021/1060 на Европейския парламент и на Съвета), вкл. задължителна референция към действия за прилагане и изпълнение на Хартата на основните права и на Конвенцията на ООН за правата на хората с увреждания (КПХУ) в съответствие с Решение 2010/48/ЕО на Съвета. Информацията е задължителна и следва да е конкретна и детайлна. Посочената информация обвързва територията на МИРГ с изпълнение на конкретни дейности, свързани с гарантиране на равенство, приобщаване и недискриминация.

**В глава XIV. „Допълняемост и съгласуваност на стратегията за ВОМР с местни и регионални планове за териториално развитие“ се попълва следната информация:**

В текстовото поле по тази глава, в рамките на до 6 хил. символа кандидатите попълват информация за допълняемост и съгласуваност на стратегията за ВОМР с местни и регионални планове за териториално развитие.

**ПРИЛОЖЕНИЕ III от Регламент (ЕС) 2021/1139**

**МАКСИМАЛНИ СПЕЦИАЛНИ СТАВКИ НА ИНТЕНЗИТЕТА НА ПОМОЩТА ПРИ СПОДЕЛЕНО УПРАВЛЕНИЕ**

|  |  |  |
| --- | --- | --- |
| **НОМЕР НА РЕДА** | **СПЕЦИФИЧНА КАТЕГОРИЯ ОПЕРАЦИИ** | **МАКСИМАЛЕН ИНТЕНЗИТЕТ НА ПОМОЩТА** |
| 1 | Операции, подкрепяни съгласно членове 17, 18 и 19 | 40 % |
| 2 | Следните операции, допринасящи за изпълнение на задължението за разтоварване, посочено в член 15 от Регламент (ЕС) № 1380/2013: |  |
| |  |  | | --- | --- | | — | операции за подобряване селективността на риболовните уреди от гледна точка на размер или видове; | | 100 % |
| |  |  | | --- | --- | | — | операции за подобряване на инфраструктурата на рибарските пристанища, рибните борси, местата на разтоварване и покритите лодкостоянки, с цел да се улесни разтоварването и съхранението на нежелания улов; | | 75 % |
| |  |  | | --- | --- | | — | операции за улесняване на предлагането на пазара на нежелания улов, разтоварван от запасите за търговски цели в съответствие с член 8, параграф 2, буква б) от Регламент (ЕС) № 1379/2013. | | 75 % |
| 3 | Операции, насочени към подобряване на здравето, безопасността и условията на труд на борда на риболовните кораби, с изключение на операциите, подкрепяни по член 19 | 75 % |
| 4 | Операции, осъществявани в най-отдалечените региони | 85 % |
| 5 | Операции, осъществявани на отдалечените гръцки острови и на хърватските острови Dugi Otok, Vis, Mljet и Lastovo | 85 % |
| 6 | Операции, подкрепяни съгласно член 22 | 85 % |
| 7 | Операции, свързани с дребномащабния крайбрежен риболов | 100 % |
| 8 | Операции, за които бенефициерът е публичен орган или предприятие, натоварено с функцията да оказва услуги от общ икономически интерес, както е посочено в член 106, параграф 2 от ДФЕС, когато подкрепата се предоставя за оказване на такива услуги | 100 % |
| 9 | Операции, свързани с компенсацията, посочена в член 39 | 100 % |
| 10 | Операции, подкрепяни съгласно членове 23 и 25 и по приоритет 4 | 100 % |
| 11 | Операции, свързани с проектирането, разработването, мониторинга, оценката или управлението на прозрачни системи за обмен на възможности за риболов между държавите членки, в съответствие с член 16, параграф 8 от Регламент (ЕС) № 1380/2013 | 100 % |
| 12 | Операции, свързани с текущите разходи на местните групи за действие | 100 % |
| 13 | Операции, подкрепяни съгласно член 30 и отговарящи на най-малко един от следните критерии:   |  |  | | --- | --- | | i) | са от колективен интерес; |  |  |  | | --- | --- | | ii) | имат колективен бенефициер; или |  |  |  | | --- | --- | | iii) | имат новаторски характеристики, когато е целесъобразно, на местно равнище, и осигуряват публичен достъп до своите резултати. | | 100 % |
| 14 | Операции, различни от обхванатите в ред 13, които отговарят на всички от следните критерии:   |  |  | | --- | --- | | i) | са от колективен интерес; |  |  |  | | --- | --- | | ii) | имат колективен бенефициер; |  |  |  | | --- | --- | | iii) | имат новаторски характеристики или осигуряват публичен достъп до своите резултати. | | 100 % |
| 15 | Операции, осъществявани от организации на производители, асоциации на организации на производители или междубраншови организации | 75 % |
| 16 | Финансови инструменти, с изключение на финансовите инструменти, свързани с операциите, посочени в ред 1 | 100 % |
| 17 | Операции в подкрепа на устойчивите аквакултури, осъществявани от МСП | 60 % |
| 18 | Операции в подкрепа на иновативни продукти, процеси или оборудване в секторите на рибарството и аквакултурите и преработвателния сектор | 75 % |
| 19 | Операции, осъществявани от рибарски организации или други колективни бенефициери | 60 % |

1. Сектори на устойчивата синя икономика:

   Аквакултури: отглеждането на риба, миди и водни растения в морето или във вътрешните води;

   Риболов (дълбоководен риболов/риболов с парагади);

   Възобновяема енергия (син въглерод): производство на чисто електричество от офшорна вятърна енергия, биогорива, градиенти на соленост, вълни и приливи и др.;

   Пристанищна дейност;

   Дейности за опазване на морските екосистеми (с постоянен характер);

   Морска биотехнология, изследвания и развитие (с постоянен характер);

   Биопроспекция: систематично и организирано търсене на полезни продукти, получени от биоресурси, включително растения, микроорганизми, животни и т.н., които могат да бъдат доразвити за комерсиализация и общи ползи за обществото;

   Морски превоз;

   Туризъм (крайбрежен, морски туризъм). [↑](#footnote-ref-1)
2. За улеснение на кандидатите Приложение III от Регламент (ЕС) 2021/1139 е представен като част от настоящото ръководство. [↑](#footnote-ref-2)